Document ID: /fineweb-2-swissfilter-quality_10-filterrobots/filtered/02038.jsonl.gz/239

Sis famiglias stattan a disposiziun durant in onn per registrar cura ch’ils uffants discurran en chasa ubain ordavert.
500 uras dialect tuatschin
Ils scienziads vulan registrar circa 500 uras da pled discurrì – mintga mais da quai da tschintg uras per uffant. Els vulan observar, tge svilup ch’in uffant fa cun la lingua. Tar ils creschids èsi circa 100 uras.
Sco Sabine Stoll, professura da psicolinguistica a l’universitad da Turitg, ha ditg a RTR, na saja quai stà simpel da chattar famiglias, nua che uffants discurran anc tuatschin a chasa. Perquai vegnian els gist anc il dretg mument per documentar il svilup dal dialect tuatschin.
Co emprendan uffants il dialect
Documentar ed analisar la lingua è ina finamira. In’autra è da eruir, co ch'ils uffants emprendan quest linguatg e co ch'els vegnan a frida cun la plurilinguitad, vul dir, tge schabegia sch’els discurran a chasa dialect tudestg?
A la dumonda pertge ch’els perscruteschan uss il dialect tuatschin di Sabine Stoll, che quai saja impurtant dad er perscrutar ils linguatgs pigns en l’atgna terra – pia avant l’atgna porta. A la fin dal project veglian els era dar insatge als indigens. L’idea è da far ina grammatica, in vocabulari ubain material per las scolas en dialect tuatschin.